Sotsji

Sotsji (russisk: Сочи) er en by i Krasnodar kraj i Russland. Den ligger ved Svartehavet ved foten av Kaukasusfjellene. Sotsji var arrangørsted for Vinter-OL 2014 og Paralympiske vinterleker 2014. Byen hadde 445 149 innbyggere i 2025. Historie Fra 700-tallet til 1600-tallet tilhørte området kongene av Georgia, som bygde et dusin kirker der. I bydelen Loo står ruinene etter en bysantinsk basilika fra 1200-tallet. Fra 1600-tallet ble kysten dominert av Det osmanske rike. Etter Den russisk-tyrkiske krig (1828–1829) ble byen formelt avstått til Russland i Adrianopeltraktaten i 1829. Byen ble grunnlagt i 1838 som fortet og bosetningen Aleksandrija (Александрия). Fortet fikk imidlertid det nye navnet Navaginskij (Навагинский) i 1839. Den russiske erobringen av Kaukasus fra 1700-tallet til 1864. Stammefolkene i Kaukasus sto lenge i mot den russiske erobreren, og tsjerkesserne var den folkegruppen som holdt ut lengst. De fleste overlevende tsjerkessere etter den russiske erobringen ble tvangsflyttet til Det osmanske riket, det kan ha vært rundt 1 million mennesker og en betydelig andel (30-50 %) døde av sult, sykdom eller voldsbruk. Disse hendelsene har siden sent 1980-tall blitt omtalt som folkemord utført av tsarens regime. Tsjerkessernes sak ble kjent på nytt da Sotsji ble arrangør av olympiske vinterleker i 2014. Sotsji-området står sentralt i tsjerkessernes historie som det siste stedet der de opprettholdt motstand mot tsar-regimet; en stor del av de deporterte tsjerkesserne ble sendt med båt fra Sotsji. Ifølge tsjerkessiske aktivister er Krasnaja Poljana, der en en stor del av den infrastrukturen for OL ble oppført, en massegrav med flere tusen massakrerte tsjerkessere fra 1800-tallet. Under Krimkrigen ble det oppgitt av de russiske styrker, og ble ikke gjenoppbygd før i 1864 som utposten Dakhovskij (Даховский). I 1874 fikk utposten det nye navnet Dakhovskij Posad (Даховский Посад). Byen fikk så navnet Sotsji i 1896. Det nye navnet er fra det ybiske språks navn på elven som renner gjennom byen, Soatsjsje (eventuelt fra det adygeiske språks versjon Sjatsja). I Sovjetunionens tid utviklet byen seg til en svært populær kur- og badeby. Josef Stalin bygde seg en datsja der, og den regnes for å ha vært hans yndlingsdatsja. Den russiske stat har fremdeles et representasjonssted der, dit man av og til bringer utenlandske dignitærer. Sotsji har mange hoteller, sanatorier og mineralbad. Religion Frem til 1864 var Sotsji en rent muslimsk småby. De fleste muslimer var ubykher og shapsuger. Nå er Sotsji overveiende kristen, men med en muslimsk minoritet på anslagsvis 20 000 personer (adygher/tsjerkessere og andre østkaukasiere, tyrkere, tatarer og mindre muslimske grupper). Men byen har ingen moskeer. Klima Sotsji og omegn har det varmeste klima i Russland. Snø er ytterst sjelden i lavlandet, ettersom gjennomsnittstemperaturen i de kaldeste månedene er 7 °C (januar og februar). I juli er gjennomsnittstemperaturen 23,3 °C. Somrene er lange og varme, noe som sammen med kildevell, grønnkledte fjell og fine strender langs Svartehavet gagner byens turistnæring. Vegetasjonen er subtropisk med palmer, blomster og parker. Severdigheter Sør for sentrum finnes den høyt priste Dendrarijs botaniske hage med mange eksotiske planter. Utenfor byen ligger Dagomys teplantasje og nord for byen finner man det kaukasiske biosfærereservat, som UNESCO har oppført som del av verdensarven. Byen har et delfinarium og mange sportsanlegg for tennis, fotball og svømming. Om vinteren er det skisport i fjellene noen få mil utenfor byen. Hver sommer holdes filmfestivalen «Kinotavr» i Sotsji. Samferdsel Byen har en internasjonal flyplass (Adler-Sotsji lufthavn), havn og jernbaneforbindelse. Olympiske leker Den 4. juli 2007 ble det avgjort at Sotsji skal arrangere Vinter-OL 2014 og Paralympiske vinterleker samme år. De to konkurrerende kandidatbyene var sørkoreanske Pyeongchang og østerrikske Salzburg. Referanser Eksterne lenker Offisielt nettsted (en) Sochi – kategori av bilder, video eller lyd på Commons (en) Сочи – galleri av bilder, video eller lyd på Commons (en) Sotsji hos Wikivoyage (engelsk) Sotschi-Information (tysk) Sotsji hos mojgorod.ru (russisk) Fotos Arkivert 12. desember 2012 hos Wayback Machine.